ไอแบงก์ขึงดอกเบี้ย6เดือน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ไอแบงก์สั่งขึ้นดอกเบี้ยยาว 6 เดือน ตั้งเป้าเพิ่มยอดสินเชื่อเป็น 1.12 แสนล้านบาท เน้นรุกรายย่อยทั่วไทย 
นายธีรศักดิ์ สุวรรณยศ กรรมการผู้จัดการธนาคารอิสลามแห่งประเทศไทย (ไอแบงก์) เปิดเผยว่า ในปีนี้ธนาคารได้ตั้งเป้าเพิ่มยอดสินเชื่อเป็น 1.12 แสนล้านบาท เงินฝากเพิ่มเป็น 1.17 แสนล้านบาท สินทรัพย์รวมเพิ่มเป็น 1.31 แสนล้านบาท หรือเพิ่มขึ้น 2 หมื่นล้านบาท และตั้งเป้าทำกำไรสุทธิ 841 ล้านบาท โดยจะเน้นขยายฐานสู่กลุ่มลูกค้ารายย่อยให้เพิ่มขึ้นเป็น 60% ของลูกค้าทั้งหมด ส่วนอีก 40% จะเน้นลูกค้ากลุ่มธุรกิจที่มีวงเงินขอสินเชื่อไม่เกิน 500 ล้านบาท
สำหรับดอกเบี้ยนั้นแม้ตลาดจะขยับแต่ไอแบงก์จะยังไม่ขึ้นยังคงตรึงไว้อีก 6 เดือน เพราะถ้าขึ้นจะกระทบต่อฐานลูกค้ารายย่อย
นายธีรศักดิ์ กล่าวว่า ธนาคารจะเน้นการปล่อยกู้ในระดับชุมชนมากขึ้น โดยเฉพาะสินเชื่อโครงการภาครัฐเพื่อพัฒนาสังคมและชุมชน โดยจัดวงเงินสินเชื่อรวม 5,200 ล้านบาท ประกอบด้วย สินเชื่อเพื่อส่งเสริมผู้ประกอบอาชีพให้บริการและสินเชื่อช่วยผู้ประกอบการในภาคใต้ และโครงการเป็นผู้บริหารและผู้จัดการเงินให้กู้ยืมเพื่อการศึกษา
นอกจากนี้ ยังมีวงเงินอีก 3,050 ล้านบาท เพื่อปล่อยกู้โครงการสินเชื่อเพื่อพัฒนาสังคมและชุมชนใน กทม. 50 เขต และในภาคใต้
ธนาคารตั้งเป้าระดมทุนเพิ่ม 2 หมื่นล้านบาท โดย 1.5 หมื่นล้านบาท จะระดมเงินฝากจากผู้ฝากเงิน ส่วนอีก 5,000 ล้านบาท จะออกพันธบัตรอิสลาม อายุไม่เกิน 7 ปี ภายในไตรมาส 2 นี้ นอกจากนี้ยังเตรียมออกกองทุนอสังหาริมทรัพย์อิสลามวงเงิน 1,400 ล้านบาท เพื่อระดมทุนเข้ามาซื้อสำนักงานใหญ่